מראה שחורה
פרקים > עונה שנייה

| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 4 | 1 | מיד אשוב | אוון האריס | צ'ארלי ברוקר | 11 בפברואר 2013 |
מרתה (היילי אטוול) התאלמנה מבעלה אש (דונל גליסון) שנהרג בתאונת דרכים. היא מתקשה להתמודד עם האובדן, וחברתה מפנה אותה לחברה שמדמה שיחות עם בעלה המת באמצעות ניתוח הדברים שפרסם ברשתות החברתיות. מרתה שהתנגדה לרעיון, מתבשרת שהיא בהריון ממנו, ושולחת בצ'אט הודעה לבעלה בה היא רושמת שהיא רק רוצה לספר לו שהיא בהריון. השניים מתחילים לפתח שיחה בצ'אט. לאחר כמה שיחות היא אומרת לו שהיא הייתה רוצה באמת לדבר איתו, ובעלה הווירטואלי מסביר לה שאפשר. הוא מתקשר אליה ומרתה מתחילה לדבר עם בעלה הווירטואלי. אחרי כמה ימים, אש הווירטואלי מספר לה על השלב הבא בשירות. היא מקבלת חבילה גדולה ובה חלקי גוף מלאכותיים דמוי אדם, היא מניחה אותם באמבטיה וכעבור כמה שעות יוצא מהאמבטיה רובוט זהה כמעט לחלוטין לאש. הרובוט לומד בקלות, ובעזרת מרתה משלים פרטים שחסרים לו, כדי להגביר את הדמיון לאש. בהמשך, מרתה מתרחקת מהרובוט, כשמתברר לה שהרובוט מתקשה להידמות לאש בפרטי האישיות הקטנים. מרתה לוקחת אותו לראש המצוק ומורה לו לקפוץ. הרובוט מתכונן לקפיצה ומרתה מתעצבנת עליו על כך שאש לא היה מציית בקלות. הרובוט מחקה את אש, בוכה ומתחנן שלא תהרוג אותו. מספר שנים מאוחר יותר, מרתה שומרת את הרובוט בעליית הגג, כשבתה שנולדה מבקרת אותו בכל סוף שבוע.
| 5 | 2 | דוב לבן | קארל טיבטס | צ'ארלי ברוקר | 18 בפברואר 2013 |
ויקטוריה מתעוררת בחדר. היא אינה זוכרת מי היא והיכן היא נמצאת. היא מוצאת תמונה של ילדה, בתה ככל הנראה. כל המסכים בקרבת מקום מקרינים צורה לבנה על גבי מסך שחור, ועל לוח השנה היא רואה את חודש אוקטובר, וכל התאריכים בו עד ה-18 בחודש מסומנים ב X. ויקטוריה יוצאת אל הרחוב הריק. היא מבקשת עזרה מאנשים, אך הם אינם עונים ומצלמים אותה באמצעות הטלפון הנייד. אדם העוטה מסיכה ועליה הצורה הלבנה יוצא מרכב, ומנסה לירות בה. היא בורחת, ומתגלה על ידי שני נמלטים – גבר ואישה שאינם מהופנטים. הם מספרים שבמציאות הנוכחית, 9 מכל 10 אנשים, הוא או "צופה" (אחד אשר עוקב אחרי מעשיך באמצעות הטלפון שלו) או "צייד" (אחד אשר מחפש אותך במטרה לפגוע). שלושתם מסתתרים במכולת קרובה, אך הצייד מצליח לפרוץ ולהרוג את הגבר. שתיהן נמלטות, ונרדפות על ידי צופים רבים ושני ציידים חדשים. ברגע האחרון, מגיע נמלט נוסף, בקסטר, שאינו מהופנט ומבריח אותם ליער. השלושה מגיעים ליער אך שם מסתבר שהבחור הוא אחד מהציידים. הוא מוליך אותן באיומי רובה אל אמצע היער, שם מחכים להן צופים רבים. כאשר דעתו של הצייד מוסחת, הנמלטת בורחת, וויקטוריה נשארת לבדה. הצייד מתכונן להשתמש במקדחה על מנת לחרוץ את גורלה של ויקטוריה, אך הנמלטת חוזרת, חוטפת את רובה הציד ויורה בצייד. הנמלטת לוקחת את ויקטוריה והן ממשיכות במסען אל עבר 'הדב הלבן', אחד המשדרים שממנו יוצאת הצורה הלבנה, כדי להשבית אותו ולהגיע למקום מבטחים. הן מגיעות למשדר, אך אז מגיעים שני ציידים אחרים, והם נלחמים זה בזה. כאשר אחד הציידים לא מרוכז, ויקטוריה מצליחה לחטוף ממנו את נשקו ומכוונת אותו אליו. היא יורה ברובה אך נורה ממנו קונפטי.  לפתע נפתח הקיר ושם יושב קהל. בקסטר, הצייד, הוא המנחה של ה"הצגה". הוא מספר לוויקטוריה המבולבלת שהיא וארוסה חטפו את ג'מיימה סייקס בת ה-6, אותה ילדה שחשבה לבתה. לילדה היה דב לבן שנהיה סמל חטיפתה, והסמל הלבן שראתה בטלוויזיה הוא קעקוע שהיה לאיאן על העורף. איאן רצח את הילדה בזמן שוויקטוריה צילמה את הרצח. ויקטוריה טענה בבית המשפט שהיא פעלה בעקבות אהבתה אל איאן (שהתאבד בתאו לפני המשפט), אך המושבעים לא קיבלו את הטיעון. ויקטוריה מובלת חזרה אל הבית בו התעוררה בבוקר. בקסטר מושיב אותה מול הטלוויזיה המציגה את הסרטון של ג'מיימה שהיא צילמה ומחבר לה אלקטרודות אשר מוחקות את זכרונה לקראת ההצגה של מחר. בקסטר מסדר את הבית מחדש כפי שהיה בבוקר, ומסמן את 18 באוקטובר ב-X נוסף. "פארק הצדק דב לבן" מקבל מבקרים המשחקים את הניצבים במהלך יומה של ויקטוריה. ויקטוריה מתעוררת בבוקר המחרת, ישובה על כיסא, ללא שום זיכרון, והיא מתחילה את עונשה מחדש.
| 6 | 3 | הרגע של וולדו | בראיין היגינס | צ'ארלי ברוקר | 25 בפברואר 2013 |
ג'יימי סאלטר (דניאל ריגבי) הוא קומיקאי כושל המדבב דמות של דב מצויר וגס רוח בשם וולדו כחלק מתוכנית לייט נייט. לאחר שהוא לועג בשידור לחבר הפרלמנט ליאם מונרו (טוביאס מנזיס), המפיקים רוצים לרכב על גל ההצלחה ולהריץ את וולדו לבחירות לפרלמנט. סאלטר אינו מרוצה מכך אך נאלץ להמשיך בתוכנית. וולדו מוקרן על צידי משאית כשהוא עוקב אחר מסע הבחירות של מונרו. ג'יימי פוגש את מועמדת הלייבור גוונדלין האריס, והשניים מבלים את הלילה יחד. ג'יימי מבקש להמשיך את הקשר אך נענה בשלילה. במהלך עימות בין המועמדים, וולדו תוקף בחריפות את מונרו וחושף את שאיפותיה הסודיות של האריס. וולדו הופך לדמות פופולרית והתמיכה בו גוברת. גורמים אמריקאים מתעניינים בוולדו לשימוש בקמפיינים בעולם. ביום האחרון לקמפיין הבחירות, ג'יימי מבקש מהמצביעים לא להצביע עבור וולדו ומתפטר. מונרו מנצח בבחירות ווולדו מסיים במקום השני. בזמן כלשהו בעתיד, ג'יימי הוא אחד מדרי הרחוב המפונים על ידי שוטרים. וולדו הוא דמות בינלאומית וג'יימי רואה אותו בכל הערוצים ובשפות שונות.